Nzimande ontken hy het gratis-onderrigverslag weerhouBlade Nzimande. Foto: Flickr/GovernmentZA “Dit is nie waar dat ek nog heeltyd hierdie verslag gehad het nie. Daarom kon die joernaliste wat beweer ek het die verslag, net twee paragrawe daaroor skryf,” het Nzimande gesê. Nzimande het vrae in die parlement beantwoord oor die befondsingsimplikasies van die besluit dat daar geen verhoging in studentefooie in 2016 sal wees nie. Hy moes voor verskeie komitees, insluitend die portefeuljekomitee van hoër onderwys, reageer op mediaberigte dat hy nie opgetree het toe ŉ 2012-verslag aan hom oorhandig is wat bewys het dit is moontlik om gratis tersiêre onderrig aan armes te verskaf nie. “Toe daardie verslag bekendgemaak is, is dit aan alle rolspelers voorgelê,” het Nzimande gesê. Die Demokratiese Alliansie (DA) se Yusuf Cassim het Nzimande egter hieroor aangevat en gesê die verslag is nooit aan die parlement voorgelê nie. Nzimande het gesê dit was nog altyd die doelwit van die ANC-regering om gratis onderrig aan behoeftige studente te verskaf, nie aan alle studente nie. Hy het gesê die aanbevelings in die verslag, sowel as leiding van die Grondwet en die Vryheidsmanifes, is ŉ “bybel” vir die befondsing van gratis onderrig vir die departement en ministerie. Nizmande het verder gesê gratis onderrig vir alle studente is nie volhoubaar nie. Hy het daarop aangedring dat die ANC nog altyd gratis onderrig slegs vir behoeftiges wou verskaf. Hy het gesê die regering sal gratis onderrig aan die kinders van staatsamptenare en kinders van lae-middeklas huishoudings oorweeg.